Általános nyelvi képzés Máltán

Egyéni szakmai beszámoló
Az Erasmus+ mobilitási program keretében egy ötnapos, A1 szintű angol nyelvi kurzuson vettem részt Máltán. A „Fluency & Language Development for Educational Staff” elnevezésű képzés célja az alapvető angol nyelvi ismeretek bővítése, a mindennapi kommunikáció fejlesztése és az angol nyelv használatához szükséges magabiztosság erősítése volt.
A mobilitás előtt átismételtem a korábban tanult alapvető nyelvtani szerkezeteket és kifejezéseket, valamint tájékozódtam Máltáról, a helyi közlekedésről és kulturális sajátosságokról. Személyes célom az volt, hogy könnyebben megértsem az egyszerű angol nyelvű közléseket, bővítsem a szókincsemet, és bátrabban szólaljak meg hétköznapi helyzetekben.
A kurzuson többek között a család, a mindennapi tevékenységek, a technológiai eszközök, a vásárlás, az ételek, a hobbik, az oktatás, a munka, a ruházat és az utazás témakörével foglalkoztunk. Olvasási, hallás utáni szövegértési, nyelvtani és beszédkészséget fejlesztő feladatokat végeztünk. Párokban és kisebb csoportokban is dolgoztunk: bemutattuk a családunkat, beszélgettünk kedvenc tevékenységeinkről, valamint vásárlási és más hétköznapi helyzeteket gyakoroltunk.
A csoportomban négyen voltunk összesen, két cseh származású és velem együtt két magyar volt. Már az első nap jó kis közösség alakult. A páros munkákban mindig úgy voltunk beosztva, hogy egy magyar- egy cseh, elkerülve a saját anyanyelvünk használatát. Így volt lehetőségem megismerni Csehország szokásait is. 
A képzés során fejlődött a szókincsem, a beszédértésem, a mondatalkotásom és a kiejtésem. Biztosabbá váltam több alapvető nyelvtani szerkezet használatában. Különösen hasznos volt, hogy az angol nyelvet valódi élethelyzetekben is alkalmaznom kellett. Az utazás, a közlekedés, a vásárlás és az éttermi helyzetek során megtapasztaltam, hogy alapszintű nyelvtudással is képes vagyok információt kérni, megértetni magam és önállóan megoldani különböző helyzeteket. Digitális kompetenciáim is fejlődtek az online térképek, útvonaltervezők, fordító- és szótáralkalmazások használata által.
A szabadidőmben lehetőségem nyílt Málta természeti és kulturális értékeinek megismerésére is. Részt vettem egy hajókiránduláson, amelynek során eljutottam Comino szigetére, valamint megcsodáltam a Blue Lagoon és a Crystal Lagoon különleges, kristálytiszta vizét, amelyben úsztam is. Vallettában meglátogattam a Barrakka-kerteket, sétáltam az óváros hangulatos utcáin és a St. Lucia’s Streeten, továbbá kívülről megtekintettem a Szent János-társkatedrálist. Különleges élményt jelentett egy zenés, hangszeres felvonulás, amelyen keresztül közvetlenül is megtapasztalhattam a helyi közösségi élet hangulatát. St. Julian’s városában láttam a Spinola-öblöt, a St. George’s-öblöt és a Balluta-öblöt. Feljutottam Málta legmagasabb épületébe is, ahonnan gyönyörű kilátás nyílt a környékre. Megkóstoltam több helyi ételt és italt, amelyeket nagyon ízletesnek találtam. Ezek az élmények hozzájárultak ahhoz, hogy jobban megismerjem az ország kultúráját és életmódját.
Pedagógusként fontos tapasztalatot jelentett, hogy ismét kezdő tanulói szerepbe kerültem. Még jobban átéreztem, milyen bizonytalanságot okozhat az ismeretlen nyelvi környezet és a hibázástól való félelem. Saját munkámban ezért még nagyobb figyelmet szeretnék fordítani az elfogadó, biztonságos légkör kialakítására, a pozitív megerősítésre és a tanulók kommunikációs bátorságának támogatására.
A tanfolyam szakmai megvalósítása nem minden esetben felelt meg teljesen az elvárásaimnak, mivel az oktató többször késett, időnként a telefonját használta, és néhány alkalommal több percre magára hagyta a csoportot. Ennek ellenére a mobilitás összességében értékes nyelvi, kulturális és személyes tapasztalatot adott, növelte az önállóságomat, a nyitottságomat és a további nyelvtanulás iránti motivációmat.

